אלן שיברז

רוברט אלן שיברז (באנגלית: Robert Allan Shivers; ) היה פוליטיקאי אמריקאי מטקסס, איש המפלגה הדמוקרטית ומנהיגה בטקסס בשנות ה-40 וה-50 של המאה ה-20, שכיהן כחבר הסנאט של טקסס בשנים 1935–1947, לאחר מכן ועד 1949 כסגן מושל טקסס ה-33, ומתוקף תפקידו זה, כשנפטר המושל ביופורד ג'סטר בעת כהונתו, כיהן עד 1957 כמושל טקסס ה-37.

ראשית חייו
אלן שיברז נולד בעיר לופקין שבטקסס, כבנם של רוברט אנדרו שיברס, ושל אסתר סו (לבית קריסי) שיברס. הוא למד באוניברסיטת טקסס באוסטין, וב-1933 קיבל שם תואר במשפטים. בעת לימודיו הוא היה חבר בארגון הסטודנטים "טקסס קאובויס"  ובאגודת פראייר , ושימש כנשיא אגודת הסטודנטים של האוניברסיטה.

ב-1934 נבחר שיברז לסנאט של טקסס, ובגיל 27 היה לצעיר חברי הסנאט לתולדותיו. הוא כיהן בסנאט בשנים 1935–1947, למעט שנתיים של שירות בצבא ארצות הברית במלחמת העולם השנייה, שירות שממנו הוא השתחרר בדרגת מייג'ור.

סגן מושל טקסס
ב-1946 נבחר שיברז כסגן מושל טקסס לאחר שהביס בניצחון סוחף את מועמד המפלגה הרפובליקנית ג'ון א. דונלדסון, שקיבל 31,835 קולות (8.46 אחוזים) מול 344,630 הקולות (91.54 אחוזים) של שיברז. ב-1948 נבחר שיברז לתקופת כהונה שנייה כסגן המושל לאחר שזכה ב-1,050,163 קולות (87,47 אחוזים) מול 143,887 הקולות (11.98 אחוזים) של יריבו הרפובליקני טיילור קול.

לזכותו של שיברז נזקף פיתוח של "רעיונות, נוהגים וטכניקות של מנהיגות" שהפכו את משרת סגן המושל לבעלת העוצמה הגדולה ביותר בטקסס, אם כי סמכויות המושל מוגבלות על ידי חוקת המדינה בהשוואה למדינות אחרות.

בעת כהונתו כסגן המושל, יזם שיברז את הנוהג של מינוי חברי הסנאט של טקסס לוועדות מיוחדות וקביעת סדר היום היומי. מאוחר יותר העביר הסנאט את חוק "הזכות לעבוד" , ארגן מחדש את מערכת בתי הספר הציבוריים באמצעות חוקי גילמר אקין, הקצה כספים לחינוך הגבוה, כולל אוניברסיטת המדינה לשחורים (כיום אוניברסיטת דרום טקסס , וסיפק כספים לשיפורים בבית החולים והכבישים במדינה.

מושל טקסס
מערכות הבחירות
ב-11 ביולי 1949 הלך לעולמו באופן פתאומי המושל ביופורד ג'סטר, ושיברס הושבע במקומו כמושל טקסס, סגן המושל היחידי בתולדות טקסס שנכנס ללשכת המושל בעקבות מות קודמו. בבחירות של 1950 התמודד שיברז על תקופת כהונה מלאה בזכות עצמו והביס את הרפובליקני ראלף ו. קרי שקיבל 39,737 קולות (10,07 אחוזים) מול 355,010 הקולות של שיברז (89.93 אחוזים).

ב-1952 הוכיח שיברז את עצמו כמושל כה פופולרי כך שהוא היה רשום על פתקי ההצבעה הן של הדמוקרטים והן של הרפובליקנים, והוא זכה ב-1,844,530 קולות (98.05 אחוזים).על שאר פתקי ההצבעה נרשם "ללא העדפה".

ב-1954 קבע שיברז תקדים, כאשר היה למושל טקסס הראשון שנבחר שלוש פעמים לתפקידו. הוא זכה ב-569,533 קולות (89.42 אחוזים) מול 66,154 הקולות (10.39 אחוזים) של יריבו הרפובליקני טוד ר. אדמס.

כהונתו
בשנות ה-50 היו "השיברקרטים" (Shivercrats) סיעה במפלגה הדמוקרטית בטקסס. הסיעה נקראה על שמו של שיברז, שספג ביקורות מהאגף הליברלי של המפלגה, במיוחד ראלף יארבורו, על שחיתות ועל שמרנות.

בבחירות לנשיאות של 1952 תמך שיברז במועמד הרפובליקני דווייט אייזנהאואר במקום במועמד הדמוקרטי עדלי סטיבנסון.

השחיתות במהלך תקופת כהונתו של שיברז כמושל הזיקה למוניטין שלו וסיכנה את סיכוייו להיבחר ב-1954. נציב משרד הקרקעות בסקום ג'יילס  הורשע בהונאה פרועה נגד וטרנים טקסנים, במיוחד נגד מספר לא פורפורציונלי של אפרו-אמריקאים, במסגרת תוכנית קרקעות לחיילים המשוחררים שנוהלה על ידי מועצת הקרקעות לחיילים המשוחררים ומשרד הקרקעות הכללי של טקסס. ג'יילס היה היחידי מבין אנשי ממשל שיברז שנידון למאסר, אך שיברז והתובע הכללי ג'ון בן שפרד, שמתוקף תפקידם היו חברי מועצת הקרקעות לחיילים המשוחררים, היו מעורבים בשערורייה, שהתרחשה במשמרת שלהם.

השיברקרטים הגיבו בקמפיין שלילי מרושע שניסה להציג את אנשי האגף הליברלי במפלגה כקומוניסטים. שיברז גם דחק בבית המחוקקים המדינתי להעביר חוק שיגדיר את החברות במפלגה הקומוניסטית כעבירה שדינה עונש מוות, ותיאר את החברות במפלגה הקומוניסטית כ"גרועה מרצח". עם זאת, גרסה קיצונית פחות של ההצעה עברה בסופו של דבר בשני בתי בית המחוקקים.

ב-1956 הורה שיברז לקפטן ג'יי בנקס מהטקסס ריינג'רס לחסום את "ביטול ההפרדה הגזעית בבית הספר התיכון מנספילד שבמחוז טרנט". תקרית ביטול ההפרדה הגזעית בבית הספר מנספילד  הייתה פעולת ההתנגדות המדינתית הראשונה לאכיפת השילוב הלאומי בבתי הספר הציבוריים כפי שהורה בית המשפט העליון של ארצות הברית בפסק דין בראון נגד מועצת החינוך.

בתחילה זיהה לינדון ג'ונסון את עצמו עם השיברקרטים, כולל ג'ון קונלי, אך לאחר שהושבע לנשיאות, הוא צידד בהדרגה ביארבורו ובליברלים. לאחר נשיאותו של ג'ונסון, רוב השיברקרטים עזבו את החיים פוליטיים או הפכו לרפובליקנים, ולאחר 1970 סיעת הליברלים המתונים השיגה את השליטה על המפלגה הדמוקרטית בטקסס.

שנותיו האחרונות
ב-1956 לא התמודד שיברז על תקופת כהונה רביעית כמושל. ב-15 בינואר 1957 הסתיימה כהונתו כמושל והוא פרש מהפוליטיקה ועבר לפעילות עסקית.

ב-1973 מינה המושל הדמוקרטי פרסטון סמית' את שיברס למועצת הנגידים של אוניברסיטת טקסס. בינואר 1975 הוא נבחר כיושב ראש מועצת הנגידים ושירת בתפקיד ארבע שנים. הוא תרם לאוניברסיטה את ביתו שבאוסטין כדי לסייע לה לממן את בית הספר שלה למשפטים.

ב-1980 היה שיברז פעיל בהבטחת קבלת מענק של 5 מיליון דולר לטובת קולג' מודי לתקשורת של האוניברסיטה, שעד מהרה ייסד את הקתדרה לעיתונאות לכבודו. שיברז גם שימש כחבר ועדת חגיגות המאה של אוניברסיטת טקסס.

חיים אישיים
ב-1937 נשא שיברז לאישה את מריאליס שרי, ולשניים נולדו ארבעה ילדים.

אלן שיברז נפטר באוסטין ב-14 בינואר 1985 כתוצאה מהתקף לב פתאומי. הוא נטמן בבית הקברות של מדינת טקסס.

לקריאה נוספת
 Sobel, Robert, and John Raimo, eds. Biographical Directory of the Governors of the United States, 1789–1978, Vol. 4, Westport, Conn.; Meckler Books, 1978, pp. 1539-1540.

קישורים חיצוניים

 אלן שיברז, באתר אגודת המושלים הלאומית 
 אלן שיברז, באתר The Political Graveyard 


הערות שוליים

קטגוריה:אמריקאים ילידי טקסס
קטגוריה:מושלי טקסס
קטגוריה:מושלי מדינות ארצות הברית מהמפלגה הדמוקרטית
קטגוריה:סגני מושלי טקסס
קטגוריה:חברי בית המחוקקים של טקסס
קטגוריה:קצינים אמריקאים במלחמת העולם השנייה
קטגוריה:בוגרי בית הספר למשפטים באוניברסיטת טקסס באוסטין
קטגוריה:אישים הקבורים בבית הקברות של מדינת טקסס
קטגוריה:אמריקאים שנולדו ב-1907
קטגוריה:אמריקאים שנפטרו ב-1985